[pic] | AZ EURÓPAI KÖZÖSSÉGEK BIZOTTSÁGA |

Brüsszel, 11.6.2007

SEC(2007) 810

A BIZOTTSÁG SZOLGÁLATAINAK MUNKADOKUMENTUMA kísérő dokumentum a következőhöz

Javaslat TANÁCSI RENDELETRE a Schengeni Információs Rendszer (SIS) környezetét szolgáló kommunikációs infrastruktúra kiépítéséről, működtetéséről és irányításáról szóló Javaslat TANÁCSI HATÁROZATRA a Schengeni Információs Rendszer (SIS) környezetét szolgáló kommunikációs infrastruktúra kiépítéséről, működtetéséről és irányításáról szóló Hatásvizsgálat összefoglalása {COM(2007) 306 végleges}{COM(2007) 311 végleges}{SEC(2007) 809}

Glosszárium és rövidítések

- Tagállamok: eltérő rendelkezés hiányában a SIS 1+-ban részt vevő schengeni államok

- SIS: Schengeni Információs Rendszer

- SIS 1+ : a Schengeni Információs Rendszer jelenlegi változata

- SIS II: a Schengeni Információs Rendszer második generációja

- SISNET : a schengeni környezet jelenlegi kommunikációs infrastruktúrája

- s-TESTA : Közigazgatási szervek közötti biztonságos transzeurópai telematikai szolgáltatások – Irányított biztonságos kommunikációs magáninfrastruktúra nyújtása a Bizottság által a saját, valamint a Tanács, az EUROPOL és az Európai Vasúti Ügynökség nevében kötött keretszerződés alapján.

- C.SIS : a SIS technikai támogatóegysége

- SIRENE : a Schengeni Egyezmény egyes rendelkezéseinek végrehajtásához szükséges kiegészítő információk két- vagy többoldalú cseréje

Összefoglalás

1. A PROBLÉMA MEGHATÁROZÁSA

A SIS 1+ és a SIRENE-rendszer jelenleg a SISNET kommunikációs hálózaton keresztül működik. Az ezen SISNET hálózati szolgáltatásokkal kapcsolatos jelenlegi szerződést a tagállamok nevében a Tanács főtitkárhelyettese kezeli, és a tagállamok közösen finanszírozzák. A Bizottságot tájékoztatták arról, hogy a SISNET-szerződés 2008. november 13-án lejár.

Másrészről a SIS 1+ felváltása érdekében kidolgozott SIS II a SIS 1+-t használó tagállamok számára várhatóan 2008. december 17-én lesz csak működőképes.

Biztosítani kell tehát a SIS 1+-szal kapcsolatos hálózati szolgáltatást 2008. november 13. és a SIS II működése megkezdésének időpontja (2008. december 17.) között. A szabad mozgás határellenőrzések nélküli schengeni térsége ugyanis attól függ, hogy a Schengeni Információs Rendszer és a kapcsolódó SIRENE-adatcsere vonatkozásában biztosítva van-e a kommunikációs hálózat folyamatos és biztonságos működése.

2007 februárjában a Tanács úgy döntött, hogy a Tanács főtitkárhelyettese az érintett tagállamok nevében ismét tegyen közzé ajánlati felhívást a SISNET-szerződés meghosszabbítására annak biztosítása érdekében, hogy a szolgáltatás 2008 novembere után is hozzáférhető legyen. A közbeszerzési eljárásokkal szükségszerűen együtt járó kockázatok tanácsi értékelésére tekintettel azonban a Tanács felkérte a Bizottságot, hogy terjessze elő a szükséges jogalkotási javaslatokat annak érdekében, hogy alternatív hálózati megoldás is rendelkezésre álljon a schengeni rendszerek vonatkozásában.

A Tanács ezért felkérte a Bizottságot, hogy mihamarabb tegyen javaslatokat arra, hogy a SIS 1+ a SISNET-ről az s-TESTA-hálózatra migrálhasson, amely utóbbi a Bizottság által kötött keretszerződés alapján működtetett biztonságos kommunikációs hálózat.

2. A CÉLKITűZÉSEK

A fennálló problémára tekintettel a bizottsági javaslat fő célkitűzése, hogy átmeneti tartalékmegoldást nyújtson a SIS folyamatos működésének biztosítására a jelenlegi SISNET-szerződés lejáratának időpontjától a SIS II-re való migrálás befejeződéséig arra az esetre, ha a tanácsi közbeszerzési eljárásban nem kötnének megállapodást vagy szerződést a SIS környezetéhez szükséges szolgáltatások nyújtására.

E bizottsági javaslat jogi keretet kíván nyújtani a tartalékmegoldáshoz a finanszírozás és az irányítás biztosítása érdekében, különösen ha azt az Európai Unió általános költségvetésének kell finanszíroznia, és a Bizottságnak kell irányítania, továbbá meg kívánja határozni a Bizottság, a Tanács, a tagállamok, valamint a nevükben eljáró egyéb felek felelősségét a kiépítés költségei és irányítása, valamint a tartalékmegoldás működtetése tekintetében.

Figyelemmel továbbá arra, hogy a SIS milyen döntő jelentőséggel bír a belső határellenőrzések nélküli schengeni térség számára, a tartalékmegoldást legkésőbb 2008. november 13-ig – a jelenlegi SISNET-szerződés lejáratának időpontjáig – végre kell hajtani, és működését ezen időpontig meg kell kezdenie.

Végül a tartalékmegoldás nem módosíthatja a SIS II-vel kapcsolatos politikai prioritásokat, ezért a lehető legkisebbre kell csökkentenie a SIS II-vel való interferenciát annak elkerülése érdekében, hogy a SIS II-re való migrálás késedelmet szenvedjen, vagy hogy a SIS II projekt forrásait másra fordítsák.

3. A POLITIKAI LEHETőSÉGEK

1. lehetőség: Status quo – a Bizottság nem terjeszt elő jogalkotási javaslatot. E megoldás a jelenlegi keret folytatását jelentené, amelyben kizárólag a Tanács és a tagállamok felelősek a SIS-ért. A SISNET hozzáférhetőségét 2008. november 13. után is biztosító SISNET-szerződés megkötése érdekében a Tanács főtitkárhelyettese – nyílt, meghívásos vagy tárgyalásos eljárás formájában – ajánlati felhívást dolgoz ki és tesz közzé. A SIS-megállapodással összhangban a szerződést a SIS 1+-ban részt vevő tagállamok közösen finanszírozzák majd. E lehetőség keretében a Bizottságnak nincs szerepe, sem felelőssége.

2. lehetőség: Az s-TESTA szolgáltatójával kötött külön szerződés keretében a Tanács építi ki, működteti és irányítja a SIS 1+ új kommunikációs infrastruktúráját, amelyet a tagállamoknak közösen kell finanszírozniuk. E lehetőség esetén a Tanács a SIS 1+ használata érdekében az s-TESTA-keretszerződés alapján külön szerződést köt az e szerződést finanszírozó tagállamokkal. A külön szerződést a Tanács a Közösség nevében, a SIS 1+-ban részt vevő tagállamok javára kötné meg.

3. lehetőség: Az s-TESTA szolgáltatójával kötött külön szerződés keretében a Bizottság építi ki, működteti és irányítja a SIS 1+ új kommunikációs infrastruktúráját, amelyet az EU általános költségvetésének kell finanszíroznia. A SIS 1+ új kommunikációs infrastruktúrájának kiépítése érdekében a Bizottság az s-TESTA-keretszerződés alapján külön szerződést köt, amely az IDABC (Interoperábilis páneurópai elektronikus kormányzati szolgáltatások közigazgatási rendszerek, gazdasági szervezetek és állampolgárok részére) egyik horizontális intézkedéseként biztonságos transzeurópai kommunikációs platformot nyújt. Ennek eredményeképpen a kommunikációs infrastruktúra kiépítéséért, működtetéséért és irányításáért a Bizottság a felelős, és mindezt az EU általános költségvetése finanszírozza. A SIS 1+ ezen új s-TESTA kommunikációs infrastruktúrája nem zavarná a SIS II s-TESTA kommunikációs infrastruktúráját.

4. HATÁSVIZSGÁLAT ÉS KOCKÁZATELEMZÉS

A status quo (1. lehetőség) a legkedvezőbb megoldás valamennyi tekintetben. E megoldás bizonyított, költséghatékony megoldást jelent egyértelmű jogi kerettel és világos irányítási struktúrával. E megoldás csekély kockázattal járna.

A 2. lehetőségben a Tanács az s-TESTA-keretszerződés alapján kötött külön szerződés keretében építi ki, működteti és irányítja a SIS 1+ új kommunikációs infrastruktúráját a SIS 1+ használata érdekében, amely külön szerződést a tagállamok kormányközi költségvetéssel közösen finanszírozzák. A Bizottságot e megoldás esetében nem terheli felelősség, és e lehetőség nem jár kihatással az Európai Unió általános költségvetésére sem.

E megoldás kockázatokkal jár a technikai végrehajtás esetleges késedelme miatt, a 3. lehetőséggel együtt járó alábbi kockázatokhoz hasonlóan.

Ezenkívül igen nagy a kockázata annak, hogy a 2. lehetőséghez szükséges jogi eszközt sosem fogadják el, tekintettel arra, hogy a Tanács Jogi Szolgálata vitatja e lehetőség jogszerűségét, és ezért a Tanács el is utasította. Következésképpen e lehetőséget a gyakorlatban nehéz megvalósítani.

3. lehetőség – A Bizottság az s-TESTA szolgáltatójával kötött külön szerződés keretében építi ki a SIS 1+ új kommunikációs infrastruktúráját, amelyet az EU általános költségvetésének kell finanszíroznia; e lehetőség igen nagy kockázatokkal jár az esetleges jogi és technikai késedelem és a nem egyértelmű döntéshozatal miatt.

E lehetőség negatív hatással jár a SIS II-re való migrálásra is. Végrehajtása a SIS II projekt humán és pénzügyi erőforrásainak átcsoportosítását eredményezné a Bizottságnál és a tagállamokban, és késleltetné a SIS II működésének megkezdését, szemben a SIS II-nek adott abszolút politikai prioritással és figyelmen kívül hagyva a SIS II-be már beruházott tetemes humán és pénzügyi erőforrásokat. Ebből eredően a SIS II-re való migrálás legalább 6 hónapos késedelmet szenvedhet, következésképpen a Bizottságnak a 2009-es évre kiterjedő új mandátumot kell javasolnia a SIS II-re való migráláshoz.

Ezenkívül e megoldás az Európai Unió általános költségvetésére a célkitűzésekkel aránytalan költséget ró.

A 3. lehetőséggel együtt járó igen nagy kockázatok nagy valószínűséggel meghiúsítják a szolgáltatást, ami valamennyi érintett fél számára igen káros lenne.

5. AJÁNLÁS

Noha az 1. lehetőség messze a legjobb választás, és nem is jelent nagyobb nehézségeket, de mint valamennyi közbeszerzési eljárás, szükségszerűen kockázatokkal jár. A Bizottság a Tanáccsal egyetértésben elismeri, hogy tartalékmegoldásra van szükség. Csakugyan nagyon nehéz lenne bármennyi ideig is fenntartani a belső határellenőrzések nélküli térséget a SIS és az ezzel kapcsolatos SIRENE-adatcsere működése nélkül. Amennyiben ezek huzamos ideig nem hozzáférhetők, vagyis ha nincs hozzáférhető kommunikációs hálózat, ismét be kellene vezetni a belső határellenőrzéseket.

Így tehát abban az esetben, ha a Tanács főtitkárhelyettese által indított közbeszerzési eljárásban nem kötnek megállapodást vagy szerződést a SIS környezetéhez szükséges szolgáltatások nyújtására, kizárólag a 3. lehetőség marad fenn, tekintettel arra, hogy a 2. lehetőséget a Tanács elutasította, és ezért nagyon nehéz lesz követni.

Ajánljuk tehát, hogy a Bizottság tegye meg a 3. lehetőséghez szükséges minden előkészületet akkor is, ha a hatásvizsgálat azt nem részesíti előnyben; a 3. lehetőség szerinti megoldás végrehajtására azonban kizárólag az 1. lehetőség meghiúsulása esetén kerül sor, és a SISNET-szerződés meghosszabbítására rendelkezésre álló valamennyi lehetséges eszköz előzetes kimerítésétől függ.